《扫花游 铁仁山总宪招游城西某氏园》
清代·周之琦

粉垣带郭，是旧日朱门，赏心佳处。翠笺唤侣。借闲园半角，胜游星聚。

倦客幽寻，过眼韶华试数。悄回顾。问选石莳花，人更何许。

兰锜今在否。但艳槿沤珠，暗随春去。燕归自语。叹高楼似昔，杏梁谁主。

卧柳攲桥，总被群鸥占取。小山句。为王孙、桂丛吟苦。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。